U-IV-165/92
Natisni
Opravilna št.:
U-IV-165/92
Datum odločitve:
7. 1. 1993
Objavljeno:
OdlUS II, 3
ECLI:
ECLI:SI:USRS:1993:U.IV.165.92
Akt:
Odločitev državnega zbora o potrditvi poslanskih mandatov, z dne 23/12-1992
Izrek:
Pritožba se zavrže.
Evidenčni stavek:
Do take pritožbe na ustavno sodišče ima po 8. členu zakona o poslancih (Uradni list RS, št. 48/92) pravico samo kandidat, ki mu državni zbor poslanskega mandata ni potrdil, ne pa tudi kandidati, ki že po odločitvi volilne komisije niso bili izvoljeni, in seveda tudi ne skupščina občine z območja ene od volilnih enot. Zoper omenjeno odločitev (sklep) državnega zbora kot dokončen posamični akt, s katerim državni organ odloča o pravicah in pravnih koristih posameznikov in organizacij, pa lahko prizadeti sprožijo upravni spor pred vrhovnim sodiščem.
Geslo:
Pritožba zoper odločitev državnega zbora o potrditvi poslanskih mandatov - pravica do pritožbe samo kandidata, ki mu državni zbor poslanskega mandata ni potrdil.
Pravna podlaga:
Zakon o poslancih (ZPos), 8. čl.
Ustavni zakon za izvedbo Ustave (UZIU), 7. čl.
Zakon o postopku pred Ustavnim sodiščem SRS (ZUSS), 1., 31. čl.
Opomba:
Vrsta zadeve:
poslanski mandati, mandati članov državnega sveta
Vrsta akta:
drugi akti
Vlagatelj:
Janez Žampe,  Ptuj
Datum vloge:
28. 12. 1992
Vrsta odločitve:
sklep
Vrsta rešitve:
zavrženje
Dokument:
US16233
Dokument v PDF obliki:
U-IV-165-92.pdf
112 KB
Prenesite datoteko
U-IV-165/92
7/1-1993
S K L E P
Ustavno sodišče je na pritožbo predstavnika liste SLS v 8. volilni enoti Janeza Žampe iz Ptuja zoper odločitev državnega zbora o potrditvi poslanskih mandatov na seji dne 7/1-1993
s k l e n i l o :
Pritožba se zavrže.
O b r a z l o ž i t e v
Predstavnik liste SLS v 8. volilni enoti Janez Žampa je dne 24/12-1992 poslal vlogo, naslovljeno kot predlog za ugotovitev zakonitosti odločitve državnega zbora Republike Slovenije, ki jo je ustavno sodišče prejelo dne 28/12-1992. To vlogo je ustavno sodišče glede na njeno vsebino obravnavalo kot pritožbo zoper odločitev državnega zbora o potrditvi poslanskih mandatov.
Pritožnik navaja, da je Slovenska ljudska stranka, Podružnica Ptuj vložila na državni zbor v zakonitem roku pritožbo zaradi nepravilne podelitve mandatov s strani republiške volilne komisije, v kateri se je sklicevala na zakonsko določilo, da vsaki volilni enoti pripada 11 mandatov, po podelitvi mandatov pa je 3. volilni enoti pripadlo 16 mandatov. Pritožnik meni, da je njegov predlog utemeljen ter da je državni zbor njegovo pritožbo neutemeljeno zavrnil.
Ustavno sodišče je pritožbo zavrglo.
Po 8. členu zakona o poslancih (Uradni list RS, št. 48/92) ima pravico do pritožbe na ustavno sodišče samo kandidat, ki mu državni zbor ne potrdi poslanskega mandata, ne pa tudi drugi kandidati, stranke ali predstavniki list. Vložena pritožba torej po zakonu ni dovoljena, zato je sodišče to pritožbo zavrglo.
Zoper omenjeno odločitev (sklep) državnega zbora kot dokončen posamični akt, s katerim državni organ odloča o pravicah in pravnih koristih posameznikov in organizacij, pa lahko prizadeti sprožijo upravni spor pred vrhovnim sodiščem.
Ta sklep je ustavno sodišče sprejelo na podlagi 7. člena ustavnega zakona za izvedbo ustave Republike Slovenije ter 1. in 31. člena zakona o postopku pred Ustavnim sodiščem SRS (Uradni list SRS, št. 39/74 in 28/76).
P r e d s e d n i k
dr. Peter Jambrek